google/wiki40b huggingface dataset:
Cinnamaldehyd

História

Cinnamaldehyd bol izolovaný zo škoricového esenciálneho oleja v roku 1834 Dumasom a Péligotom, a syntetizovaný v laboratóriu Luigiho Chiozzu v roku 1856.

Štruktúra a fyzikálne vlastnosti

Cinnamaldehyd je žltá olejovitá kvapalina viskóznejšia ako voda, voňajúca silne po škorici.
Koncentrovaný cinnamaldehyd dráždi kožu a vo väčších dávkach je toxický (LD₅₀ 2 225 mg/kg pre myši, 2 220 mg/kg pre potkana). Nebolo však zatiaľ vyslovené podozrenie, že by táto zlúčenina bola karcinogénna alebo zakladala nejaké dlhodobé zdravotné riziká. Väčšina cinnamaldehydu sa z tela vylučuje močom v podobe kyseliny škoricovej, oxidovanej formy cinnamaldehydu.
Ako aromatický aldehyd má cinnamaldehyd v benzénovom kruhu nahradený jeden vodíkový atóm. Konjugovaná dvojitá väzba (alkénová) vytvára planárnu geometriu molekuly. Cinnamaldehyd je technicky trans-cinnamaldehyd, pretože koncová karbonylová skupina je na náprotivnej strane od aromatického kruhu, za dvojitou väzbou.
Je známych niekoľko metód laboratórnej syntézy, ale cinnamaldehyd sa najekonomickejšie získava parnou destiláciou oleja zo škoricovej kôry. Zlúčeninu možno pripraviť z príbuzných zlúčenín, napríklad cinnamylalkoholu (alkoholová forma cinnamaldehydu), ale prvá syntéza z nepríbuzných zlúčenín bola aldolová kondenzácia benzaldehydu a acetaldehydu.

Použitie

Najvýznamnejším použitím cinnamaldehydu je ochucovanie. 50 gramov možno zakúpiť za cca 20 USD, pritom koncentrácia potrebná na ochutenie potravín ako sú žuvačky, zmrzliny, cukríky alebo nápoje, sa pohybuje v rozmedzí 9 až 4 900 ppm (t. j. 0,0009 až 0,49%).
Cinnamaldehyd sa používa v niektorých prírodných parfumoch pre svoju sladkú až ovocnú vôňu. Zlúčenina môže byť súčasťou rôznych aróm, napríklad mandľovej, marhuľovej, maslovej a pod.
Cinnamaldehyd sa používa aj ako fungicíd. Je preukázateľne účinný na viac ako 40 rôznych plodinách, typicky sa aplikuje na koreňový systém rastlín. Jeho nízka toxicita a dobre známe vlastnosti ho robia ideálnym pre poľnohospodárstvo. Je účinným insekticídom, jeho vôňa tiež odpudzuje zvieratá, napríklad mačky a psov. Nedávno boli objavené veľmi silné insekticídne účinky cinnamaldehydu proti larvám komárov. Už 29 ppm cinnamaldehydu zabije polovicu lariev komára druhu Aedes aegypti za 24 hodín.
Cinnamaldehyd je známy tiež ako inhibítor korózie ocele a iných zliatin železa v korozívnych tekutinách. Možno ho používať v kombinácii s ďalšími zložkami, napríklad disperzantmi, rozpúšťadlami a tenzidmi.
Cinnamaldehyd možno používať pri falšovaní potravín. Bukvicové škrupiny zomleté na prášok a aromatizované cinnamaldehydom možno pri predaji vydávať za mletú škoricu.
Cinnamaldehyd extrahovaný z kôry stromu C. osmophloeum u myší inhibuje xantínoxidázu, preto je potenciálnym liekom na hyperurikémiu a súvisiace poruchy, vrátane dny.
Josef Masopust

Životopis

Narodil sa v dedine Střimice pri Moste ako najstaršie zo šiestich detí v rodine baníka. Kvôli ťažbe hnedého uhlia obec zanikla.

Futbalista

Prvú ligu začal hrať na futbalovom štadióne Na drožďárně v Tepliciach. Potom prestúpil do klubu Dukly Praha, za ktorý hral takmer celú svoju kariéru a v ktorého drese, vedľa reprezentačného, tiež získaval futbalovú slávu.
Krátko po vojne sa stal hráčom dorasteneckého mužstva Mostu, kam sa rodina po vojne presťahovala. Ako sedemnásťročný už hral za A-mužstvo. V roku 1949, v osemnástich rokoch, podpísal prestup do ligových Teplic, za ktoré hral od začiatku sezóny 1950 dva roky. Keď nastúpil na vojenskú základnú službu prešiel do novo sa tvoriaceho klubu ATK Praha, ktorý neskôr pôsobil pod názvami ÚDA a Dukla Praha. V armádnom mužstve zostal pätnásť rokov. Po celú dobu hral na mieste ľavého záložníka. Stal sa tvorcom hry a spolu s tímom získal sedem ligových titulov.
Česko-Slovensko reprezentoval prvýkrát v roku 1954. Mal veľký podiel na treťom mieste Česko-slovenských futbalistov na majstrovstvách Európy 1960 vo Francúzsku a najmä na striebornom umiestnení na majstrovstvách sveta 1962 v Čile. O pol roka neskôr získal Zlatú loptu, ktorá je každoročne určená pre najlepšieho futbalistu Európy. V rokoch 1963 – 1965 hral za vybrané mužstvá sveta a Európy, v tíme Európy vo funkcii kapitána. Záver hráčskej kariéry strávil v rokoch 1968 – 1970 v Belgicku. Na vrcholovej úrovni hral do svoji tridsiatich deviatich rokov.
Z mnohých zápasov, ktoré odohral, mu najviac v pamäti utkvel zápas Dukla Praha – FC Santos v roku 1959 v Mexiko City a Česko-Slovensko – Brazília vo finále majstrovstie sveta v roku 1962 v Santiagu. V stretnutí v Mexiku vyhrala Dukla Praha nad vtedy asi najlepším svetovým futbalovým klubom sveta z Brazílie 4:3. Vstrelil dva góly, bol najlepším hráčom zápasu a podal lepší výkon než najväčšia hviezda Santosu Pelé. Druhým vrcholom bolo finále majstrovstiev sveta 1962 v ktorom vstrelil Brazílii jediný a vedúcí gól Československa, ktoré prehralo 1:3.
V 63 reprezentačných zápasoch (1954 – 1966) dal Masopust 10 gólov. Svoju hráčsku kariéru prežil v tímoch Teplic (54 zápasov v rokoch 1950 – 1951) a najmä v ATK, neskôr premenovaný na Dukla Praha (350 zápasov v období 1952 – 1968). V československej lige zaznamenal 386 zápasov a 79 gólov. V marci 2004 ho Pelé zaradil medzi 125 najlepších žijúcich futbalistov sveta.

Tréner

Po roku 1968 sa stal hrajúcim trénerom belgického tímu Crossing. V roku 1978 priviedol k titulu ligového majstra Brno, v rokoch 1984 – 1988 bol trénerom reprezentácie Česko-Slovenska. V rokoch 1988 až 1991 pôsobil aj v Indonézii ako tréner reprezentačného mužstva juniorov (hráčov do 21 rokov). Radu rokov vykonával funkciu predsedu Nadácie futbalových internacionálov.
Agrón (syn Euméla)

Agrón (starogr. Ἄγρων – Agrón) je v gréckej mytológii syn Euméla z ostrova Kós.
Agrón a jeho sestry Byssa a Meropis žili na ostrove Kós. Ich pozemky boli každoročne obdarené bohatou úrodou, lebo usilovne pracovali a uctievali svoju bohyňu. To sa však malo onedlho zmeniť, lebo spyšneli, začali sa vyhýbať spoločnosti a nechodili do susedných miest a to ani počas sviatkov, keď mali iným bohom priniesť obetné dary. Navyše sa o bohoch vyjadrovali rúhavo a to zvlášť Agrón, ktorý tvrdil, že nemá rád bohyňu Aténu so svetlými očami pripomínajúce oči sovy, pretože jeho sestry na rozdiel od nej majú pekné čierne oči (sova bola posvätným vtákom bohyne Atény). Počas sviatku na počesť bohyne Artemis, povedal, že nenávidí bohyňu, ktorá sa potuluje po nociach. (Artemida bola často stotožňovaná s Hekatou, strážkyňou rázcestí, a to najmä v noci). Keď ho pozývali, aby priniesol obetné dary na počesť boha Herma, povedal, že neuctieva boha zlodeja (Hermes bol aj patrónom zlodejov).
Bohovia unavení z neustálych urážok sa nakoniec rozhodli potrestať jeho rodinu. Jedného dňa sa Aténa, Artemis a Hermes zjavili pri dverách ich domu a premenili ich na vtákov. Agróna premenili na výra (druh výra, ktorý privoláva smrť).
Návrh

Návrh je plán, myšlienka, nápad, ktorý sa predkladá na uskutočnenie alebo na schválenie.
Medzinárodné centrum pre riešenie investičných sporov

Ciele

Ceiľom ICSID je riešiť investičné spory medzi členskými krajinami a zahraničnými investormi, ktorí sú štátnymi príslušníkmi iných členských krajín. Členské štáty, ktoré podpísali Konvenciu, súhlasili s tým, že rozhodnutia vynesené rozhodcovským tribunálom budú pre obidve strany záväzné, t. j. obidve strany budú dodržiavať a plniť podmienky rozhodnutí. Ich porušenie môže byť predmetom súdneho pojednávania pred Medzinárodným súdom v Haagu. Okrem toho sa snaží riešiť "ad hoc spory", ktoré sa riešia podľa arbitrážnych pravidiel Komisie OSN pre Medzinárodné obchodné právo (UNCITRAL). ICSID participuje aj pri vytváraní a harmonizovaní právnych noriem.

Orgány

Orgánmi ICSID sú Správna rada a Sekretariát. Správna rada (Administrative Council) sa skladá z členov menovaných jednotlivými krajinami, ktoré podpísali Konvenciu. Predsedom Správnej rady ICSID je prezident Svetovej banky, Robert. B. Zoellick. Výročné zasadnutia rady sa konajú spoločne s výročnými zasadnutiami MMF a Svetovej banky. Sekretariát reprezentuje ICSID a spravuje arbitrážne konania.

Členstvo

K marcu 2008 podpísalo Konvenciu 155 krajín, z ktorých 143 ju aj ratifikovalo.
Central Connect Airlines

Destinácie

Spoločnosť prevádzkovala pravidelnú leteckú dopravu osôb medzi Ostravou a Viedňou. Táto linka bola súčasne aj súčasťou siete Austrian Airlines. V lete 2009 začala spoločnosť prevádzkovať sezónnu linku z Ostravy do Splitu. Od 3. júna bola prevádzkovaná aj linka z Ostravy cez Brno do Zadaru. Pod značkou ČSA zabezpečovali CCA lety medzi Prahou a Brnom, Hannoverom, Ľubľanou, Ostravou a Varšavou. Okrem toho spoločnosť prevádzkovala charterové lety pre menšie skupiny do 33 pasažierov a aj cargo prepravu lietadlami Saab 340A do 3,5 tony.
Cernans

Poloha

Obec má rozlohu 5,51 km². Najvyšší bod je položený 724 m n. m. a najnižší bod 612 m n. m.

Obyvateľstvo

Počet obyvateľov obce je 141 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Zápisový lístok

Individuálny turnaj

Ak je to zápisový lístok individuálneho turnaja prvé štyri stĺpce sú čísla hráčov sediacich na N, S, E, W.

Zápas družstiev

Keď sa hrá zápas družstiev, zápisový lístok nie je založený v jednotlivých rozdaniach, ale každý pár zapisuje výsledky jednotlivých rozdaní do svojho vlastného zápisového lístka a po odohraní všetkých rozdaní si doň doplní výsledky, ktoré dosiahol druhý pár družstva pri druhom stole na opačnej linke. Totálne body sa odpočítajú a vzniknutý rozdiel sa prevedie z totálnych bodov na Impy (ak sa hrá metódou BAM prevedie sa na Bamy).

Patton

Patton je zrýchlenou súťažou družstiev, ktorá sa hrá podobne ako súťaž párov, ale je zorganizovaná tak, aby to isté rozdanie hrali proti sebe členovia tých istých družstiev na opačných linkách. Výsledky sa zapisujú do čísla riadku zodpovedajúceho číslu stola, na ktorom sa hrá. Zápisový lístok je taký, ako v párovom turnaji. Výsledky sú vyhodnotené modifikovanou metódou BAM - prehra 0, remíza 1, výhra 2 alebo BAM + Imp.
Gouzeaucourt

Poloha

Obec má rozlohu 12,11 km². Najvyšší bod je položený 137 m n. m. a najnižší bod 95 m n. m.

Obyvateľstvo

Počet obyvateľov obce je 1 413 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Slovenská hudba

Slovenská ľudová hudba

Medzi medzinárodne uznávané (UNESCO) patrí terchovská muzika a fujarová muzika.
Aigyptos (syn Aigypta)

Aigyptos (starogr. Αἴγυπτος – Aigyptos) je v gréckej mytológii syn egyptského kráľa Aigypta a jeho manželky Gorgo.
Aigyptos bol jedným z päťdesiatich synov egyptského kráľa Aigypta, ktorý sa rozhodol svojich synov oženiť s päťdesiatimi dcérami svojho brata Danaa, kráľa susednej Líbye. Keďže Danaos s tým nesúhlasil, vypovedal mu kráľ Aigyptos vojnu a porazil ho. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil.
Aigyptovi potom za manželku vybrali Dióxippu, dcéru Danaa a jeho manželky Pierie. Nezmieriteľný Danaos však následne svojim dcéram prikázal, aby svojich manželov počas svadobnej noci zavraždili. Okrem najmladšej Hyperméstry, príkaz otca splnili všetky a po smrti si v podsvetí vyslúžili od bohov večný trest nalievať do deravého džbána vodu.
Iva Kramperová

Život

Jej prvými výraznejšími úspechmi boli popredné umiestnenia v celoštátnom kole Národnej súťaže základných umeleckých škôl v komornej hre (v roku 1995 a 1999 1. miesto, v roku 1996 3. miesto, v roku 1998 2. miesto). V roku 1999 nastúpila na Konzervatórium Pardubice, kde študovala pod vedením Vladimíra Kulíka. V roku 2005 začala študovať na Hudobnej fakulte Akadémie muzických umení v Prahe, pod vedením Ivana Štrausa a Leoša Čepického. Zúčastnila sa majstrovských kurzov u Válava Hudečka v Luhačoviciach a u Régisa Pasquira vo Francúzsku. Od roku 2004 je koncertným majstrom súboru Barocco sempre giovane (umelecký vedúci Josef Krečmer), s ktorým vytvorila viacero CD a vystúpila na koncertoch v Česku (napr. na festivale Pražská jar) i v zahraničí. Sólovo vystupovala s Komornou filharmóniou Pardubice či Filharmóniou Plzeň. Pedagogicky pôsobí ako profesorka husľovej hry na Konzervatóriu Pardubice.
Petrolacosaurus

Petrolacosaurus jeden z prvých diapsidných plazov, mal štíhle jašteričie telo.Nohy však mal dlhšie ako dnešné jašterice a chvost mal rovnako dlhý ako hlavu a telo dohromady. Pravdepodobne lovil hmyz, k čomu mu dopomáhali malé ostré zuby. Žil v období vrchného karbónu. Patril do radu Araeoscelidia.

Veľkosť

Petrolacosaurus bol asi 40 cm dlhý.
Majstrovstvá Európy v krasokorčuľovaní 2016

Právo účasti

Právo zúčastniť sa majstrovstiev mali športovci registrovaní v európskych národných krasokorčuliarskych zväzoch a ktorí 1. júla 2015 dosiahli vekovú hranicu 15 rokov. Okrem týchto základných pravidiel bola ako kvalifikačné kritérium určená minimálna hodnota technických elementov, ktorú museli športovci prekročiť.

Maskot

Maskotom bratislavských majstrovstiev Európy bola „Zimka“, krasokorčuliarka s modro-tyrkysovou širokou zvonovou sukňou, ktorá mala podľa organizátorov symbolizovať „najdynamickejšie prvky krasokorčuľovania – teda skok a piruetu“. Vizuálnu podobu maskota vytvorili študenti Katedry vizuálnej komunikácie Vysokej školy výtvarných umení v Bratislave tak, aby šlo o niečo netradičné (nie zviera, či imaginárny symbol) a aby zároveň bol maskot príťažlivý pre mladé publikum a deti. Meno bolo vybrané spomedzi návrhov fanúšikov krasokorčuľovania tak, aby bolo ľahko vysloviteľné pre cudzincov a aby reflektovalo tento zimný šport. Pre Zimku sa rozhodli aj kvôli tomu, že zimka je zdrobnenina, ktorú často používajú deti a tie by organizátori radi zaujali a pritiahli ku krasokorčuľovaniu.
Kostým maskota vytvorila v priebehu týždňa špecializovaná firma, pričom na výrobu odevu z lycry a sklených vláken spotrebovala okolo 8 metrov látky.
Václav Prospal

Klubový hokej

Václav Prospal je útočník, ľavé krídlo. Je 188 cm vysoký a váži 92 kg (údaj z roku 2006). V NHL hrá od sezóny 1996/97. Začínal v klube Philadelphia Flyers, 4 sezóny odohral za Ottawa Senators, jednu za Florida Panthers a od sezóny 2002/03 hrá za Tampa Bay Lightning. Výnimkou bola sezóna 2003/04, keď hral za Anaheim Mighty Ducks. Zhodou okoloností práve v tejto sezóne získala Tampa Stanley Cup. Ďalšou výnimou bola sezóna 2004/05, keď bol v NHL lockout. Václav Prospal vtedy hral za HC České Budějovice v českej hokejovej extralige. Na sezónu 2005/06 mal s Tampou uzavretú zmluvu na 1,9 mil. dolárov ročne. Václav Prospal nosil dres číslo 20.
25. februára 2008 prestúpil do Philadelphie Flyers za obrancu Alexandre R. Picard. Dres Flyers tak obliekol po desiatich rokoch, no dlhý čas tam nestrávil, v júni ho Philadelphia Flyers vymenila späť do Tampa Bay Lightning. V súčasnosti hrá za Columbus Blue Jackets.

Reprezentácia

Václav Prospal získal s reprezentáciou Česka titul majstra sveta na majstrovstvách sveta v roku 2005 a bronzovú olympijskú medailu na Zimných olympijských hrách 2006 v Turíne. Oblieka reprezentačný dres s číslom 40.

Zimné olympijské hry 2006

Česko získalo na Zimných olympijských hrách 2006 bronzové medaily. Úvod olympiády českej reprezentácii nevyšiel, keď v základnej skupine skončila až na štvrtom, poslednom postupovom mieste, po prehrách so Švajčiarskom 2:3, Fínskom 2:4 a Kanadou 2:3. Vo štvrťfinále Česko vyradilo Slovensko. V semifinále ich vyradili neskorší zlatí medailisti Švédi a v boji o bronzové medaily porazili Rusko 3:0. Václav Prospal bol s 21 strelami najčastejším strelcom svojho mužstva.
Dov Hoz

Život

Narodil sa v meste Orša v cárskom Rusku (dnešné Bielorusko) a ako dvanásťročný presídlil spolu s rodinou do Palestíny, ktorá vtedy bola súčasťou Osmanskej ríše. Od roku 1909 bol členom skupiny, ktorá organizovala strážne hliadky mesta Tel Aviv (spoločne s Šaulom Meiruvom-Avigorom, Elijahuom Golombom a Mošem Šertokom). S Golombom a Šertokom študoval na telavivskom gymnáziu Herclija a neskôr sa Hoz a Golomb oženili so Šertokovými sestrami.
Po vypuknutí prvej svetovej vojny sa dobrovoľne prihlásil do osmanskej armády. Pre opakovanú pomoc obrane židovských osád v Palestíne ho však v neprítomnosti vojenský súd odsúdil na trest smrti. Trestu sa vyhol útekom na juh Palestíny, ktorú už v tom čase ovládali Briti. Tam sa pridal k Židovskej légii, sionistickej armádnej jednotke zloženej z dobrovoľníkov, ktorá bojovala po boku britskej armády za vyhnanie Osmanskej ríše z Palestíny.
Po vojne sa stal jedným zo zakladateľov podzemnej vojenskej organizácie Hagana, politickej strany Achdut ha-avoda a odborových zväzov Histadrut. Ako politik pôsobil v mestskej rade Tel Avivu a od roku 1935 bol zástupcom starostu.
Zomrel v decembri 1940 vo veku 46 rokov pri automobilovej nehode, počas cesty na rokovanie výkonnej rady jeho leteckej spoločnosti Aviron. Šlo o prvé židovské aerolinky v Palestíne a zároveň krytie pre Šerut Avir, leteckú zložku Hagany. Spolu s ním zahynula jeho žena Rivka, dcéra Tirca a obchodný partner Jicchak Ben Jaakov. Dov Hoz je pochovaný na Trumpeldorovom cintoríne v Tel Avive.
Na jeho počesť je pomenované letisko Sde Dov v Tel Avive, ktoré zaisťuje vnútroštátne lety, a kibuc Dorot v blízkosti Pásma Gazy. Jeho názov je akronymom mien členov Hozovej rodiny, ktorí zahynuli pri spomínanej dopravnej nehode (Dov, Rikva, Tirca).
Korázny hranec

Korázny hranec alebo zriedkavo eologlyptolit, je úlomok horniny s ostrými hranami a rovnými plochami (facetami), ktorý vznikol obrusovaním vetrom nesenými pieskovými časticami. Často vznikajúci v púštnych oblastiach.

Výskyt

Korázne hrance vystupujú prevažne v kamenito-piesočnatých púštiach. Známe sú aj z periglaciálnych a pobrežných prostredí. Všeobecne všade tam, kde môže vietor zohrávať dôležitú úlohu pri transporte sedimentov. V oblasti Slovenska ich možno nájsť najčastejšie na povrchu pleistocénnych fluviálnych a soliflukčno-fluviálnych terasových a kužeľových akumuláciách. Predstavujú dôkaz chladného periglaciálneho podnebia.
Výskyt hrancov mimo Zeme potvrdili prieskumné sondy na Marse.

Lokality

Kvartérne hrance sa na Slovensku sa našli na kremencových štrkoch a balvanoch z kremitých pieskovcov na náplavových kužeľoch na úpätí Malých Karpát pri Pezinku, Modre a Jablonovom a na štrkoch z dunajských terás v priestore Lamačskej brány. Vetrom ohladené plochy sú v Malých Karpatoch evidentné na páse triasových kremencov od Troch jazdcov (667,0 m n. m.) po Kuklu (564,0 m n. m.) a na Devínskej Kobyle (514,1 m n. m.). Tiež sú známe z predhoria Tribča, kde boli objavené na kremencovom štrku pri obci Zlatno. Vyskytujú sa aj na viacerých lokalitách na východnom Slovensku.
Staršie hrance sú známe napríklad zo spodnotriasových kremencov lúžňanského súvrstvia, kde predstavujú prejavy arídneho púštneho prostredia, ktoré v tej dobe panovalo v Centrálnokarpatskej oblasti.
Les Oubeaux

Poloha

Obec má rozlohu 4,27 km². Najvyšší bod je položený 47 m n. m. a najnižší bod 14 m n. m.

Obyvateľstvo

Počet obyvateľov obce je 223 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Skalky (geomorfologický podcelok)

Poloha

Podcelok sa nachádza na území okresu Žilina a ohraničuje ho Rajecká kotlina z juhu, Žilinská pahorkatina (oba podcelky Žilinskej kotliny) z východu a severu a zo západu Súľovské skaly. Územie odvodňujú prítoky Rajčanky.

Ochrana prírody

Vápencové Skalky nie sú celoplošne chránené, no leží tu prírodná rezervácia Slnečné skaly, prírodná pamiatka Poluvsianska skalná ihla a Turská skala. V centrálnej časti sa nachádza kultúrna pamiatka Lietavský hrad.
Škoda Superb (1934)

Škoda Superb je automobil vyrábaný českou automobilkou Škoda Auto. Prvý model bol predstavený už v roku 1934. V minulosti bol vďaka svojmu značne luxusnému vyhotoveniu často využívaným vozidlom vtedajších vysokých štátnych úradníkov, ministrov, zámožných továrnikov a niekedy aj taxikárov.

Škoda Superb OHV

Škoda Superb OHV bol vyrábaný v rokoch 1938 až 1949, celkovo bolo vyrobených 275 kusov.

Škoda Superb V8 4000, typ 919

Škoda Superb V8 4000 bol vyrábaný v rokoch 1939 až 1940 a bolo vyrobených 10 kusov. Vzhľadom je karoséria až na niekoľko ozdobných chrómovaných prvkov podobná na sériový Superb OHV. Rozmerovo je ale väčší a rozmerovo ho prekonala už len Škoda VOS. Najväčším rozdielom bol však motor V8.
Lavans-sur-Valouse

Poloha

Obec má rozlohu 9,51 km². Najvyšší bod je položený 799 m n. m. a najnižší bod 320 m n. m.

Obyvateľstvo

Počet obyvateľov obce je 139 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Azur (Landes)

Poloha

Obec má rozlohu 16,94 km². Najvyšší bod je položený 49 m n. m. a najnižší bod 3 m n. m.

Obyvateľstvo

Počet obyvateľov obce je 575 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Ručenie (zabezpečenie záväzku)

Charakter ručenia

Ručiteľský záväzok je voči hlavnému záväzku akcesorický a subsidiárny. Jeho akcesoria a subsidiarita sa prejavuje predovšetkým v tom, že pokiaľ zanikne pohľadávka veriteľa, napr. preto, že ju dlžník splní, zanikne tím automaticky i ručenie. Zákonnými výnimkami je nahradenie zaniknutého záväzku novým záväzkom, alebo zánik hlavného záväzku v obchodno-právnych vzťahoch, pokiaľ k tomu došlo z dôvodov nemožnosti plnenia dlžníkom či zánikom dlžníka. Subsidiarita ručenia zase spočíva v tom, že veriteľ môže chcieť splnenie pohľadávky ručiteľom až vtedy, keď k tomu najprv a bezvýsledne vyzve dlžníka. V obchodno-právnych vzťahoch platí, že predchádzajúce výzvy není treba, pokiaľ je nepochybné, že dlžník svoj dlh nesplní. Niekedy môže byť v rámci ručenia navyše dohodnuté tzv. „dobrodenie poriadku“, ktoré znamená, že veriteľ sa na ručiteľa obráti až vtedy, keď sa márne pokúsi získať svoju pohľadávku po dlžníkovi súdnou cestou. Veriteľ má okrem toho voči ručiteľovi tzv. informační povinnosť, kedy mu musí na požiadanie zdielať aktuálnu výšku svojej pohľadávky, a ručiteľ môže voči nemu naopak uplatniť všetky námietky, ktoré by inak mohol uplatniť dlžník. Pokiaľ potom bude ručiteľ donútení splniť danou pohľadávku za dlžníka, môže potom po ňom požadovať náhradu poskytnutého plnenia (tzv. regres). Toto právo na náhradu je majetkové a môže sa preto premlčať v obecnej premlčanej lehote.

Zmenkové a šekové ručenie

Ručiteľ zmienky sa nazýva aval. Postavenie avala je značné odlišné od postavenia bežného ručiteľa, jeho záväzok není subsidiárny, pretože veriteľ sa nemusí najprv obracať na dlžníka. Na druhej strane akcesoria záväzku je významne oslabená. Neplatnosť hlavného záväzku z iných dôvodov nemá na záväzok avala žiadny vplyv. Šekové ručenie je s tím zmenečným prakticky identické.
Banque Privee Edmond De Rothschild Europe

Banque Privée Edmond de Rothschild S.A. je súkromná banka sídliaca v Ženeve vo Švajčiarsku. Banka sa prevažne zaoberá správou majetku pre privátnych klientov alebo korporácie. Je členom Edmond de Rothschild Group. Akcie banky sa obchodujú na Švajčiarskej burze (Swiss Exchange).

Dejiny

Banku vznikla v roku 1923 ako Banque Privée. V polovici šesťdesiatych rokov ju kúpil Edmondo Adolphe de Rothschild a začlenil do skupiny LCF Rothschild Group (teraz Edmond de Rothschild Group). Po smrti Edmonda Adolphe de Rothschilda v roku 1997, jeho syn Benjamin de Rothschild prevzal správu oboch bánk Banque Privée Edmond de Rothschild aj Edmond de Rothschild Group.

Zisk

Na konci roka 2010, banka Banque Privée Edmond de Rothschild vykázala čistý zisk 149 898 000 švajčiarskych frankov.
Morgenland

Ochrana

Predmetom ochrany sú lúčne spoločenstvá (mokraďové a mezofilné), na časti územia zmiešaný lesný porast.
Ján Boronkai

Život

Ján bol cisársko-kráľovským radcom. V roku 1816 – 1824 bol druhým podžupanom Tekovskej stolice. V roku 1824 – 1828 bol prvým podžupanom Tekovskej stolice. Od roku 1820 sa stal palatínom vrábeľskej stolice predialistov.
Na mieste starej osady pri Lúčnici nad Žitavou dal Ján vybudovať majer. V roku 1844 v tomto majeri boli ubytovaní štyria ľudia (vojaci) a ustajnené mali dva kone. Tento majer od roku 1844 spravoval Jánov synov Ladislav. A od roku 1911 vnučka Mária Boronkaiová (1861 – 1940).
Pochovaný je v rodinnej krypte na cintoríne v Lúčnici nad Žitavou.

Rodina

Jeho manželka sa volala Johanna rodená Barossová (12. mája 1794 Vajka nad Žitavou – 26. júla 1850 vo Vajke nad Žitavou). Svadbu mali vo Vajke nad Žitavou 14. mája 1810.
Ďalší synovia: Karol Boronkai (1812 Vajka nad Žitavou – 14. marca 1858 Budapešť) a Rudolf Boronkai (1822 vo Vajke nad Žitavou – 16. apríla 1883 Budapešť). Jánovi rodičia: Štefan Boronkai a Ester Tajnajová.